मैंने कुर्ग की हर शाम को अलग अलग शाकाहारी रेस्टोरेंट में खाने की थाली का स्वाद लिया। ज्यादातर रेस्टोरेंट बस स्टैंड के आसपास ही हैं। पहली रात का खाना उडुपी होटल में। शाकाहारी थाली 70 रुपये की है। थाली में चपाती, चावल, चार तरह की सब्जियां, दाल , दही, पापड़ आदि है। खाना अच्छा है। इस होटल में कुछ गुजराती लोग आए हुए हैं जो जैन फूड की तलाश कर रहे हैं। उन्हें बिना लहसुन प्याज वाला खाना चाहिए। उन्हें ऐसा भोजन यहां मिलने में दिक्कत आती है। फिर वे होटल के रसोइये से बात करके अपने लिए अलग से कुछ तैयार करवाते हैं। हालांकि उनको पूरी संतुष्टि नहीं मिल पाती है। फिर वे किसी और रेस्टोरेंट का रुख करते हैं।